หุ้นไทยหลอน ไวรัส COVID-19 ดัชนี1,300จุด เอาไม่อยู่
ไม่เชื่อก็ต้องเชื่อว่า สัปดาห์ที่ผ่านมาดัชนีหุ้นไทยวิปโยคอย่างหนัก หลุดแนวรับสำคัญ 1,400 จุดไปอย่างง่ายดาย จากพิษของไวรัสโคโรนา (COVID-19)
2 มี.ค. 2563

โดย...เกียรติศักดิ์ ผิวเกลี้ยง
...............................
ศูนย์สิจัยกสิกรไทย สรุปภาวะซื้อขายหุ้นไทยสัปดาห์ที่ผ่านมา ดัชนีตลาดหุ้นไทยลดลงถึง 154.57 จุด หรือ ลดลง 10.34% จากสัปดาห์ก่อนมาปิดที่ระดับ 1,340.52 จุด หลังร่วงแตะ 1,337 จุด ซึ่งเป็นจุดต่ำสุดในรอบเกือบ 4 ปีช่วงปลายสัปดาห์ ขณะที่มูลค่าการซื้อขายเฉลี่ยต่อวันอยู่ที่ 82,328.33 ล้านบาท เพิ่มขึ้น 36.25% จากสัปดาห์ก่อน
ศูนย์วิจัยกสิกรไทย ระบุว่า ตลาดหุ้นไทยแกว่งตัวอยู่ในช่วงขาลงตลอดสัปดาห์สอดคล้องกับตลาดหุ้นต่างประเทศ ท่ามกลางความกังวลเกี่ยวกับการแพร่ระบาดขนาดใหญ่ของไวรัส COVID-19 หลังจำนวนผู้ติดเชื้อรายใหม่นอกประเทศจีนพุ่งสูงขึ้น ขณะที่ จำนวนประเทศที่ยืนยันการพบผู้ติดเชื้อรายแรกเพิ่มขึ้นด้วยเช่นกัน ด้านประเทศไทยพบผู้ติดเชื้อรายใหม่ที่มีการปกปิดข้อมูลช่วงกลางสัปดาห์ ซึ่งสร้างความวิตกกังวลเกี่ยวกับการระบาดของไวรัสดังกล่าวภายในประเทศ โดยนักลงทุนสถาบัน และบัญชีบริษัทหลักทรัพย์ขายสุทธิอย่างหนักในระหว่างสัปดาห์
ขณะที่ บริษัทหลักทรัพย์ ทิสโก้ หรือ บล.ทิสโก้ เปิดเผยว่า ตั้งแต่ต้นปีถึงปัจจุบันดัชนีหุ้นไทยปรับลดลงมา 239 จุด หรือมากกว่า 15% ทำให้มูลค่าตลาด (มาร์เก็ตแคป) หายไป ประมาณ 2 ล้านล้านบาท
ทั้งนี้หุ้นไทยเปิดต้นปี ดัชนีลดลงจากสาเหตุ การชะลอตัวของเศรษฐกิจไทย ที่มีการประมาณการออกมาจากทุกสำนักว่าเศรษฐกิจปีนี้จะโตได้ไม่ถึง 2% โดยมีการคาดกันว่าจะโตได้ 1.4-1.8% เป็นส่วนใหญ่ เนื่องจากงบประมาณปี 2563 ล่าช้า ปัญหาภัยแล้งหนัก สงครามการค้า และการระบาดของไวรัส COVID-19 ที่ยังไม่ลุกลามรุนแรงเท่าปัจจุบัน
แต่สัปดาห์ที่ผ่านมา งบประมาณ 2563 มีผลบังคับใช้แล้ว แต่หุ้นไทยยังตกแบบไม่ลืมหูลืมตา แม้ว่านายภากร ปีตธวัชชัย กรรมการและผู้จัดการตลาดหลักทรัพย์แห่งประเทศไทย (ตลท.) จะมีการแถลงด่วนถึง 2 ครั้ง 2 วัน ในรอบสัปดาห์ที่ผ่านมา เพื่อเรียกความเชื่อมั่นนักลงทุนในตลาดหุ้น แต่ก็ไม่ได้ผล ดัชนัหุ้นไทยหลุด 1400 จุด ที่เป็นแนวรับที่สำคัญไปอย่างง่ายดาย และลงไปจมกองอยู่ที่ 1,340.52 จุด ในสุดสัปดาห์ที่ผ่านมา ซึ่งต้องยอมรับว่าหุ้นไทยตกหนักจากพิษ ของไวรัส COVID-19
สำนักข่าว Bloomberg รายงานว่า จำนวนผู้ป่วยโคโรนาไวรัสสายพันธุ์ใหม่ที่เพิ่มขึ้นในประเทศไทย ทำให้ภาพรวมของการท่องเที่ยวยากที่จะฟื้นตัวได้อย่างรวดเร็ว ส่งผลให้ดัชนีหุ้นของประเทศอยู่ในอันดับที่แย่ที่สุดในโลก รวมแล้วทุนต่างชาติถอนเงินออกไป 11,000 ล้านเหรียญสหรัฐในช่วง 3 ปีที่ผ่านมา
Bloomberg ระบุว่า ดัชนีหุ้นไทยเปลี่ยนจากระดับสูงสุดเมื่อเร็วๆ นี้กลายเป็นภาวะตลาดหมีหรือภาวะขาลงเต็มตัวแล้ว เพราะตลาดมีความกังวลเรื่อง ไวรัส COVID-19 โดยแถบไม่สนใจปัจจัยพื้นฐานอะไรแล้ว
ทั้งหมดจะเห็นว่า จากมุมมองของนักวิเคราะห์ตลาดหุ้นทั้งของไทยและต่างชาติ สรุปได้ว่า ตลาดหุ้นไทยตอนนี้ ถูกหลอนจากไวรัส COVID-19 ล้วนๆ จึงน่าเป็นห่วงว่า ตลาดหุ้นไทยในสัปดาห์นี้จะวิปโยคหนักกว่าสัปดาห์ที่ผ่านมาหรือไม่ แล้วดัชนีรับที่สำคัญ 1,300 จุด จะเอาอยู่รับไหวหรือไม่
เพราะหากพิจารณาจากดัชนีหุ้นต้นปี อยู่ที่ 1,579.84 จุด ขณะนั้นหลายคนเชื่อว่าดัชนีหุ้นปรับตัวผ่าน 1,600 จุด ไปได้ไม่ยาก ไม่มีใครคิดว่าจะหลุด 1.500 จุด และหลุด 1,400 จุดในสัปดาห์ที่ผ่านมา
ดังนั้นการที่ดัชนีหุ้นไทยจะหลุด 1,300 จุด ในสัปดาห์นี้เป็นการ จึงเป็นไปได้ไม่ยาก
เพราะหากดูการแร่ระบาดของ ไวรัส COVID-19 ในช่วง เสาร์อาทิตย์ที่ผ่านมา มีความรุนแรงมากขึ้นอย่างมาก ในประเทศไทยมีผู้เสียชีวิตรายแรกเกิดขึ้นจนได้ รวมถึงมีผู้ติดเชื่อเพิ่มขึ้นรายวัน ย่อมทำให้นักลงทุนในตลาดหุ้นเกิดความไม่เชื่อมันเพิ่มมากขึ้น แม้ว่าไทยจะประกาศให้ ไวรัส COVID-19 เป็นโรคร้ายแรงอยู่ในการควบคุมแล้วก็ตาม
ในส่วนของภาพรวมทั้งโลกปลายสัปดาห์ที่ผ่านมา องค์การอนามัยโลก (WHO)ได้กล่าวในการแถลงข่าวที่นครเจนีวา ว่า องค์การอนามัยโลกยกระดับการประเมินความเสี่ยงต่อการแพร่ระบาดของเชื้อไวรัสโควิด-19 ไปทั่วโลก สู่ระดับ "สูงมาก" ซึ่งถือเป็นเกณฑ์สูงสุดขององค์การอนามัยโลกในการเตือนภัยโรคระบาด แสดงให้เห็นว่าทั่วโลกยังรับมือกับไวรัสร้ายนี้ไม่ได้
ภาวะไวรัส COVID-19 ยิ่งวันยิ่งระบาดหนักลามไปทั่วโลก รุนแรงกว่าที่หลายฝ่ายคาด และจะกินเวลานานกว่าที่หลายฝ่ายประเมินไว้ ย่อมสร้างความผันผวนให้กับตลาดหุ้นโลกดิ่งลงต่อเนื่อง และหุ้นไทยที่เป็นตลาดเล็กๆ จะต้านไวรัส COVID-19 ได้อย่างไร
นั้นจึงเป็นโจทย์ใหญ่ว่า หุ้นไทยสัปดาห์นี้จะวิปโยคขนาดไหน และดัชนี 1,300 จุด จะต้านรับพิษไวรัส COVID-19 อยู่หรือไม่